ສະພາແຫ່ງຊາດໄທ ຈະເປີດປະຊຸມ ໃນວັນຈັນຈະມານີ້
ສະພາແຫ່ງຊາດໄທ ຈະເປີດປະຊຸມ ໃນວັນຈັນຈະມາ ຫຼັງຈາກຄະນະກຳມາທິການເລືອກຕັ້ງ ໄດ້ຮັບຮອງເອົາ ຜູ້ຊະນະເກືອບທັງໝົດ
ຄະນະກຳມາທິການເລືອກຕັ້ງຂອງໄທໄດ້ໃຫ້ການຮັບຮອງເກືອບທັງໝົດແລ້ວຕໍ່ພວກທີ່ໄດ້ຮັບ ໄຊຊະນະໃນການເລືອກຕັ້ງເມື່ອວັນທີ 3 ກໍລະກົດຜ່ານມາ ຊຶ່ງເປັນການແຜ້ວທາງໃຫ້ສະພາ ແຫ່ງຊາດຂອງໄທເປີດສະໄໝປະຊຸມຂຶ້ນໄດ້ໃນມື້ວັນຈັນຈະມານີ້ ເປັນທີ່ຄາດກັນວ່າ ສະພາແຫ່ງຊາດຂອງໄທຈະເລືອກເອົາທ່ານນາງຢິ່ງລັກ ຊິນນະວັດ ຜູ້ສະ ມັກທີ່ໄດ້ຮັບໄຊຊະນະຂອງພັກເພື່ອໄທ ເປັນນາຍົກລັດຖະມົນຕີແມ່ຍິງຄົນທຳອິດຂອງປະເທດ ກ່ອນທ້າຍອາທິດນີ້ ໃນຕອນແລງຂອງວັນພຸດວານນີ້ຄະນະກຳມາທິການເລືອກຕັ້ງໄດ້ຮັບຮອງເອົາໄຊຊະນະຂອງ ຜູ້ສະມັກ 94 ຄົນເຮັດໃຫ້ຍັງເຫລືອແຕ່ພຽງ 4 ຄົນເທົ່ານັ້ນໃນຈຳນວນຜູ້ຊະນະທັງໝົດ 500 ຄົນທີ່ຍັງບໍ່ສາມາດເຂົ້ານັ່ງໃນສະພາໄດ້ ພາຍໃຕ້ກົດໝາຍການເລືອກຕັ້ງຂອງໄທ ຢ່າງນ້ອຍ 95 ເປີເຊັນຂອງຜູ້ທີ່ຖືກເລືອກຕັ້ງ ຕ້ອງໄດ້ຖືກຮັບຮອງເອົາກ່ອນທີ່ສະພາຈະເປີດການປະຊຸມ ໄດ້ ໃນບັນດາຜູ້ຊະນະທີ່ຍັງບໍ່ທັນຖືກຮັບຮອງເອົານັ້ນ ກໍມີທ່ານຈະຕຸພອນ ພຣ້ອມພັນ ຜູ້ນຳຄົນ ນຶ່ງໃນການປະທ້ວງຂອງພວກເສື້ອແດງ ຫຼື ນປຊ ໃນປີກາຍ ທີ່ປະເຊີນກັບຂໍ້ຫາກໍ່ການຮ້າຍ ນັ້ນ